Vyf in hof oor ietermagoDie ietermago is na ‘n plek van veilige bewaring geneem. Foto: Verskaf Vyf mans het in die Hoedspruit-landdroshof in Limpopo verskyn nadat ŉ lewende ietermago, wat ŉ bedreigde spesie is, vroeër vandeesweek in hul besit gevind is. Lt.kol. Moatshe Ngoepe, provinsiale polisiewoordvoerder, het Donderdag gesê die verdagtes, Mahlatsi Machimane (26), Robert Baloyi (52), Lucky Hlungwane (26), Elvis Mhlongo (36) en Martin Baloyi (26), het verskyn op aanklag van die besit van ŉ beskermde spesie. “Die saak is uitgestel tot 3 Augustus wanneer die verdagtes na verwagting om borgtog gaan aansoek doen. Hulle bly in aanhouding,” het hy gesê. Maroela Media het vroeër berig die mans is Maandag teen 18:25 in die Hoedspruit-omgewing in hegtenis geneem. “Die polisie het inligting ontvang dat ŉ voertuig met ŉ ietermago daarin van Acornhoek in Mpumalanga op pad na Hoedspruit is,” het Ngoepe gesê. “Hulle het vinnig gereageer en die voertuig van die pad getrek. Die voertuig is deursoek en ŉ lewende ietermago is in die mans se besit gevind.” Die mans kom van verskeie plekke in Limpopo soos Malamulele, Lulekani en Tzaneen. Die ietermago is na ŉ veilige hawe in Hoedspruit geneem.